Mere end 150 friske danskere, svenskere, nordmænd og polakker var i formiddags samlet på stranden i Skagen. Her smed de tøjet og løb hurtigt ud i det kolde vand - og løb formentlig endnu hurtigere tilbage. - Man holder sig i live meget længere. Der er jo ikke nogen bakterier, der kan overleve kulden. Når man vinterbader, booster man jo de hvide blodlegemer, og de styrker immunforsvaret, siger Ann Dasseville fra Guldborgsund Vinterbadernetværk. De 157 tilmeldte er rekord for Skagen Vinterbader Festival.

Referat:
Over 150 personer trodsede de mange minusgrader og hoppede i formiddags i de kolde bølger i Skagen. Det markerede starten på årets vinterbaderfestival.